CELEX: 32019D0121
Language: lv
Date: 2019-01-24 00:00:00
Title: Komisijas Īstenošanas lēmums (ES) 2019/121 (2019. gada 24. janvāris) par Vācijas aizliegumu laist tirgū Haas Automation Europe N.V. ražotās CNC frēzmašīnas (modeļus UMC750SS un UMC750), kas noteikts uz Eiropas Parlamenta un Padomes Direktīvas 2006/42/EK pamata (izziņots ar dokumenta numuru C(2019) 307) (Dokuments attiecas uz EEZ.)

28.1.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 24/29
               
            
         KOMISIJAS ĪSTENOŠANAS LĒMUMS (ES) 2019/121
         (2019. gada 24. janvāris)
         par Vācijas aizliegumu laist tirgū Haas Automation Europe N.V. ražotās CNC frēzmašīnas (modeļus UMC750SS un UMC750), kas noteikts uz Eiropas Parlamenta un Padomes Direktīvas 2006/42/EK pamata
         
            
               (izziņots ar dokumenta numuru C(2019) 307)
            
         
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2006. gada 17. maija Direktīvu 2006/42/EK par mašīnām, un ar kuru groza Direktīvu 95/16/EK (1), un jo īpaši tās 11. panta 3. punktu,
         tā kā:
         
                     (1)
                  
                  
                     2017. gada 12. oktobrī Vācija informēja Komisiju par 2017. gada 12. septembrī veiktu aizsardzības pasākumu, kas aizliedz laist tirgū modeļu UMC750SS un UMC750 CNC frēzmašīnas (“CNC frēzmašīnas”), kuras ražo Haas Automation Europe N.V., Mercuriusstraat 28, B-1930 Zaventem (“ražotājs”).
                  
               
                     (2)
                  
                  
                     Vācija tādu pasākumu noteica, uzskatot, ka CNC frēzmašīnas neatbilst Direktīvas 2006/42/EK I pielikuma 1.5.13. punktā noteiktajām būtiskajām veselības aizsardzības un drošības prasībām. 1.5.13. punkta veselības aizsardzības un drošības pamatprasība, kas attiecas uz bīstamu materiālu un vielu izplūdi, prasa, lai mašīnas būtu konstruētas un būvētas tā, ka ir iespējams izvairīties no to izraisītas bīstamu materiālu un vielu ieelpošanas, ieēšanas, saskares ar ādu, acīm un gļotādu un iekļūšanas ķermenī caur ādu. Šajā sakarā Vācija norādīja, ka CNC frēzmašīnas iztvaicē dzeses šķidrumu bez ekstrahēšanas sistēmas.
                  
               
                     (3)
                  
                  
                     Komisija, saņēmusi no Vācijas paziņojumu par aizsardzības pasākumu, sāka apspriešanos ar attiecīgajām personām, lai izzinātu to viedokli. 2018. gada 24. aprīlī Komisija nosūtīja ražotājam vēstuli. Ražotājs 2018. gada 27. aprīļa atbildē informēja Komisiju, ka minētie ražojumi vairs netiek apzināti laisti Vācijas tirgū un lieta ražotāja un Vācijas iestāžu starpā ir oficiāli slēgta.
                  
               
                     (4)
                  
                  
                     Vācijas aizsardzības pasākuma pamatojuma pārbaude, pieejamā dokumentācija un ražotāja izteikumi liecina, ka CNC frēzmašīnas neatbilst Direktīvas 2006/42/EK I pielikuma 1.5.13. punktā noteiktajām būtiskajām veselības aizsardzības un drošības prasībām. Šis trūkums apdraud cilvēku veselību un drošību.
                  
               
                     (5)
                  
                  
                     Tāpēc Vācijas noteiktais aizsardzības pasākums ir uzskatāms par pamatotu,
                  
               IR PIEŅĒMUSI ŠO LĒMUMU.
         
            1. pants
            Vācijas noteiktais aizliegums laist tirgū Haas Automation Europe N.V., Mercuriusstraat 28, B-1930 Zaventem ražotās modeļu UMC750SS un UMC750 CNC frēzmašīnas ir pamatots.
         
         
            2. pants
            Šis lēmums ir adresēts dalībvalstīm.
         
         
            Briselē, 2019. gada 24. janvārī
            
               
                  Komisijas vārdā –
               
               
                  Komisijas locekle
               
               Elżbieta BIEŃKOWSKA
            
         
         
            (1)  OV L 157, 9.6.2006., 24. lpp.